**Opatrenia na zlepšenie podnikateľského prostredia**

**Obsah**

Zoznam skratiek

Úvod

1. Medzirezortná skupina na najvyššej úrovni pre Doing Business
2. Opatrenia na zlepšenie podnikateľského prostredia
	1. Zamestnávanie
	2. Služby verejnej správy
	3. Konkurencieschopnosť podnikov
	4. Dane
	5. Podpora podnikania

**Zoznam skratiek**

**AZZZ SR** Asociácia zamestnávateľských zväzov a združení SR

**BOZP** Bezpečnosť a ochrana zdravia pri práci

**ČR** Česká republika

**DIČ** daňové identifikačné číslo

**DPH** daň z pridanej hodnoty

**DPPO** daň z príjmu právnických osôb

**EÚ** Európska únia

**FO – podnikateľ** fyzická osoba, ktorá je podnikateľ

**FS SR** Finančná správa SR

**HDP** hrubý domáci produkt

**IČO** identifikačné číslo organizácie

**IOMO** Integrované obslužné miesto občana

**JKM** Jednotné kontaktné miesto

**KOZ SR** Konfederácia odborových zväzov Slovenskej republiky

**MF SR** Ministerstvo financiíSlovenskej republiky

**MH SR** Ministerstvo hospodárstva Slovenskej republiky

**MPSVR SR** Ministerstvo práce, sociálnych vecí a rodiny Slovenskej republiky

**MS SR** Ministerstvo spravodlivosti Slovenskej republiky

**MSP** Malí a strední podnikatelia

**MV SR** Ministerstvo vnútra Slovenskej republiky

**MŽP SR** Ministerstvo životného prostredia Slovenskej republiky

**NR SR** Národná rada Slovenskej republiky

**OECD** Organizácia pre hospodársku spoluprácu a rozvoj

**PO** právnická osoba

**PVV** Programové vyhlásenie vlády

**RIS3** Stratégie výskumu a inovácií pre inteligentnú špecializáciu SR

**RÚZ SR** Republiková únia zamestnávateľov

**SBA** Slovak Business Agency

**SR** Slovenská republika

**VaV** výskum a vývoj

**V4** Vyšehradská štvorka

**ZMOS** Združenie miest a obcí Slovenska

**Úvod**

V medzinárodných porovnaniach kvality podnikateľského prostredia v rebríčku Svetovej banky Doing Business 2017 a v rebríčku Globálnej konkurencieschopnosti 2016-2017 Svetového ekonomického fóra si Slovensko svoju pozíciu udržala, prípadne zlepšila. Avšak mnohé krajiny svojimi deregulačnými aktivitami a podpornými nástrojmi pre podnikateľov značne napredujú.

Podnikateľské prostredie na Slovensku čelí výzvam, na ktoré podnikatelia neustále upozorňujú. Ide o dlhodobé problémy, ktorými sú najmä korupcia, dane a odvody, či nadmerná a  neopodstatnená byrokracia.

Cieľom MH SR je primárne znižovať administratívne a regulačné zaťaženie systematicky a koncepčne. Tento cieľ vychádza aj z odporúčaní Rady Európskej únie k Národnému programu reforiem 2016 Slovensku - prijať komplexný plán na odstránenie administratívnych a regulačných prekážok pre podnikateľský sektor.

V kontexte predloženého materiálu ide na jednej strane o dosiahnutie zlepšenia postavenia Slovenska v medzinárodných komparáciách ako atraktívneho miesta pre investorov, na druhej strane o nastavenia prostredia, kde sa dobre podniká súčasným podnikateľom.

Podnikateľské prostredie je prierezovou agendou a zmeny v jednotlivých politikách,
či smerovaniach agend štátnej správy sa ho priamo dotýkajú a ovplyvňujú ho. Preto by malo byť vnímané ako agenda každého rezortu.

Z hľadiska ďalších krokov v agende lepšej regulácie MH SR do konca roka predloží na rokovanie vlády strategický dokument lepšej regulácie „RIA 2020“. Cieľom tohto materiálu, ako aj ďalších materiálov obsahujúcich opatrenia na zlepšenie podnikateľského prostredia, ktoré plánuje MH SR predložiť v ďalších rokoch, bude postupné znižovanie regulačného zaťaženia a zlepšovanie postavenia Slovenska v medzinárodných rebríčkoch.

 Zo záverov všetkých diskusií v rámci spoločného zasadnutia s podnikateľmi, osobnými stretnutiami, či zasadnutiami medzirezortnej skupiny vyplynulo, že zlepšovanie podnikateľského prostredia je v záujme všetkých zainteresovaných subjektov a teda spoločným záujmom je navrhovať také opatrenia, ktoré budú pozitívne vnímané podnikateľskou obcou, a ich implementácia bude obojstranne prospešná tak pre štát, ako aj pre podnikateľov.

1. **Medzirezortná pracovná skupina na najvyššej úrovni pre Doing Business**

 Medzirezortná pracovná skupina na najvyššej úrovni pre Doing Business (ďalej len „medzirezortná skupina“) bola zriadená MH SR v zmysle dvoch záväzkov vlády SR v jej programovom vyhlásení

1. vytvoriť predpoklady na systematické zlepšovanie postavenia SR voči krajinám OECD a  EÚ v hodnoteniach podnikateľského prostredia, napríklad postavenie SR v Doing Business a
2. uľahčovanie podnikania odbúravaním neopodstatnených regulačných bariér a byrokracie, ktoré podnikateľom spôsobujú dodatočné finančné náklady či časové zaťaženie“.

Prvýkrát bola informácia o medzirezortnej skupine, jej cieľoch a procese fungovania zverejnená v „Správe o stave podnikateľského prostredia“, ktorú vzala na vedomie vláda SR 11. 01. 2017[[1]](#footnote-1). Cieľom medzirezortnej skupiny je iniciovať identifikovanie kritických miest SR vo všetkých sledovaných indikátoroch Svetovej banky v hodnotení Doing Business a odstránenie týchto nedostatkov, ako aj zamerať sa na riešenie konkrétnych problémov slovenských podnikateľov.

 Medzirezortná skupina sa v roku 2016 stretla 04. 10. Na tomto zasadnutí boli členovia oboznámení s cieľmi medzirezortnej skupiny, jej poslaním, ako aj návrhom okruhov opatrení, ktoré vyšpecifikovalo MH SR z pôvodne cca 400 zozbieraných podnetov z podnikateľskej sféry. Išlo o podnety, ktoré z rôznych príčin neboli riešené v predchádzajúcom období. Podnetmi boli napr. listy adresované na MH SR zo strany podnikateľskej obce, anketa Byrokratický nezmysel roka, Programové vyhlásenie vlády SR na roky 2016-2020, medzinárodné komparácie indikátorov Doing Business, či rebríčka Konkurencieschopnosti Svetového ekonomického fóra, analýza kritických oblastí regulácie upravujúcich životný cyklus podnikania, výsledky merania administratívnych nákladov podnikania, ako aj webový portál Businessfriendly.sk[[2]](#footnote-2). Zozbierané podnety boli následne vyselektované a sumarizované do príbuzných celkov podľa aktuálnosti a vplyvu na podnikateľské prostredie. Na základe týchto kritérií bolo identifikovaných približne 145 podnetov/problematických miest podnikania, ktoré sa týkali:

- zníženia počtu krokov, ktoré musí podnikateľ spraviť pre založenie podnikania,

- stabilizáciu právneho prostredia,

- rozšírenie služieb e-Governmentu,

- možností zjednodušenia zamestnávania predovšetkým pri prvých zamestnancoch,

- propagácie služieb štátnej správy pre podnikateľa a

- zvýšenia informovanosti podnikateľov o ich možnostiach a povinnostiach.

 Podnety boli rozdelené tak ako je to aj v predloženom materiáli do 5 kritických oblastí:

1. Zamestnávanie,

2. Služby verejnej správy,

3. Konkurencieschopnosť,

4. Dane,

5. Podpora podnikania.

 Uvedených 145 podnetov interne prekonzultovali a konkretizovali do opatrení relevantné ministerstvá a ostatné ústredné orgány štátnej správy. Na ďalšie posúdenie a riešenie s podnikateľskou obcou bolo predložených 35 konkrétnych opatrení. Tieto boli predmetom spoločného zasadnutia medzirezortnej skupiny s podnikateľskou obcou 17. 03. 2017. Cieľom tohto zasadnutia bolo predložiť podnikateľskej obci také návrhy na zmeny, ktoré na jednej strane budú riešiť ich problémy a na strane druhej ich štátna či verejná správa prijme a zrealizuje. Podnikateľské subjekty na toto zasadnutie predložili aj dodatočné vlastné opatrenia, ktoré je potrebné riešiť. MH SR plánuje predložiť na rokovanie vlády SR v 1. polovici budúceho roka aj ďalšie balíčky opatrení, v ktorých budú tieto zahrnuté, a ktoré by mali obsahovať návrhy zásadnejších zmien v podnikateľskom prostredí.

Upravené opatrenia boli následne 23. 03. 2017 schválené v Medzirezortnej skupine. V materiáli predložené opatrenia sú výsledkom konsenzu a dialógu štátnej správy a podnikateľov.

**Opatrenia na zlepšenie podnikateľského prostredia**

**2.1 Zamestnávanie**

Opatrenia v skupine Zamestnávanie zahŕňajú oblasť odvodovej politiky, zamestnávanie mimo trvalého pracovného pomeru, otázky BOZP, otázku pracovnej zdravotnej služby, či problematické otázky v oblasti nelegálneho zamestnávania.

**Priorita PVV: Vláda bude znižovať administratívnu záťaž spojenú so sociálnym poistením. Bude pokračovať v prijímaní opatrení, ktoré povedú k ďalšiemu zníženiu administratívnej záťaže zamestnancov, zamestnávateľov, samostatne zárobkovo činných osôb a ďalších poistencov, a posilní proklientský prístup týchto inštitúcií.**

**1.**

**Súčasný stav:** Podľa§ 231 zákona č. 461/2003 Z. z. o sociálnom poistení v znení neskorších predpisov je povinnosťou zamestnávateľa po skončení pracovnoprávneho vzťahu (napr. pracovného pomeru, dohody o vykonaní práce) najneskôr v deň nasledujúci po skončení pracovnoprávneho vzťahu odhlásiť zamestnanca z registra poistencov a sporiteľov starobného dôchodkového sporenia (prostredníctvom formulára Registračný list fyzickej osoby, ktorý sa označí ako odhláška) a predložiť pobočke Sociálnej poisťovne do troch dní od skončenia pracovnoprávneho vzťahu Evidenčný list dôchodkového poistenia.

**Dôvod zmeny:** Ide o neobvykle krátku lehotu. V praxi sa podnikatelia stretávajú so situáciou, že v prípade ak výpovede zasielajú poštou, sú preberané neskoro a následne sa neskoro vracia informácia o prebratí zásielky, čo znamená nedodržanie zákonnej lehoty jeden deň na odhlásenie. V prípade zmeškania lehoty/porušenia povinnosti hrozí podnikateľom pokuta podľa
§ 239, ktorú môže Sociálna poisťovňa uložiť až do výšky 16 596,96 eur.

**Opatrenie: Predĺženie lehoty na odhlásenie zamestnanca zo Sociálnej poisťovne
z 1 dňa na 8 dní.**

**Termín plnenia:** 31. 12. 2017

**Zodpovedný:** Ministerstvo práce, sociálnych vecí a rodiny SR

**Prínos:** Ušetrenie priamych finančných nákladov súvisiacich s udelením pokuty v maximálnej výške 16 596,96 eur na jedného podnikateľa.

**2.**

**Súčasný stav:** § 227aods. 2 písm. c) zákona č. 461/2003 Z. z. o sociálnom poistení v znení neskorších predpisov hovorí, že fyzická osoba v právnom vzťahu na základe dohody o brigádnickej práci študentov je povinná predložiť zamestnávateľovi písomné čestné vyhlásenie, že si právo podľa odseku 1 súčasne neuplatňuje u iného zamestnávateľa v tom istom kalendárnom mesiaci. Podnikateľ, ktorý podpísal s takýmto študentom dohodu, v praxi nemá možnosť overiť si, či dotyčný študent nepodpísal takéto vyhlásenie aj u ďalších zamestnávateľov. Sociálna poisťovňa má pritom možnosť overiť si tieto skutočnosti podľa rodného čísla študenta ihneď po prihlásení študenta do registra poistencov a sporiteľov starobného dôchodkového sporenia a včas upozorniť na takéto porušenie podnikateľov. Aj v tomto prípade platia pokuty podľa § 239 až do výšky 16 596,96 eur a penále podľa § 240.

**Dôvod zmeny:** Explicitne zákon neukladá povinnosť podnikateľa skúmať pravdivosť čestného vyhlásenia, prakticky však dochádza zo strany Sociálnej poisťovne k následnému vyrubeniu pokút za nepravdivé čestné vyhlásenie. Ak Sociálna poisťovňa zistí, že išlo o takého nepravdivé vyhlásenie, povinnosťou podnikateľa je nielen doplatiť spätne a často s veľkým časovým odstupom odvody, ale aj prerobiť všetky doklady (administratívna záťaž). Pri zistení viacnásobne uplatnenej výnimky Sociálna poisťovňa kontaktuje zamestnávateľa, ktorý musí opraviť register, mesačné výkazy a doplatiť poistné. Podnikatelia sú zodpovední za správny odvod poistného i napriek tomu, že nemajú možnosť zistiť pravdivosť čestného prehlásenia u ostatných podnikateľov a vychádzajú len z čestného prehlásenia, ktoré dostali od študenta. Zástupcovia podnikateľov konštatovali, že odvody z takýchto dohôd študentov sú relatívne nízke, avšak predstavujú významnú administratívnu záťaž tak pre podnikateľa ako aj pre Sociálnu poisťovňu.

**Opatrenie: Zrušenie pokuty a penále pre zamestnávateľa v súvislosti s nepravdivým čestným vyhlásením zamestnanca pracujúceho na dohodu o brigádnickej práci študentov.**

**Termín plnenia:** 30. 06. 2018

**Zodpovedný:** Ministerstvo práce, sociálnych vecí a rodiny SR

**Prínos:** Ušetrenie priamych finančných nákladov pre jedného podnikateľa súvisiacich s udelením pokuty v maximálnej výške 16 596,96 eur a administratívnych nákladov na jedného podnikateľa vo výške 57 eur.

**3.**

**Súčasný stav:** Zamestnávateľ je povinný zabezpečiť každému svojmu zamestnancovi bezpečnosť a ochranu zdravia pri práci, s ktorými súvisí pravidelné oboznamovanie zamestnancov so súvisiacimi predpismi BOZP a následné overovanie ich znalostí. Uvedené sa týka všetkých zamestnancov vrátane vodičov z povolania, ale aj vodičov referentských vozidiel, ktorí musia byť preškolení z technických a dopravných predpisov v rámci bezpečnostných predpisov. Cieľom opatrenia je prehodnotenie tejto povinnosti pre referentských vodičov (nie vodičov z povolania) a zosúladiť rozdielne výklady dvoch nadväzujúcich zákonov. MPSVR SR uvádza, že sa nevyžaduje oboznamovanie vodičov motorových vozidiel
s tými skutočnosťami, ktoré sú predmetom osobitnej odbornej spôsobilosti (kvalifikácie), na základe ktorých sa získa vodičský preukaz. Národný inšpektorát práce uvádza, že ide o povinnosť zamestnávateľa v zmysle §7 zákona č. 124/2006 Z. z. o bezpečnosti a ochrane zdravia pri práci a  o zmene a doplnení niektorých zákonov.

**Dôvod zmeny:** Vyplýva z ankety Byrokratický nezmysel roka 2012. Autority, poisťovne, školiace agentúry a bezpečnostní technici si vykladajú zákon rôzne.

**Opatrenie: V expertnej skupine zástupcov MPSVR SR, AZZZ SR, RÚZ SR, ZMOS a KOZ SR vyhodnotiť prax v oboznamovaní zamestnancov a podnikajúcich fyzických osôb, ktorí nie sú zamestnávateľmi, ktorí v rámci svojich pracovných povinností riadia osobné motorové vozidlo, ale nie sú profesionálnymi vodičmi, s ustanoveniami zákona č. 8/2009 Z. z. o cestnej premávke.**

**Termín plnenia:** 31. 03. 2018

**Zodpovedný:** Ministerstvo práce, sociálnych vecí a rodiny SR

**Prínos:** Jednoznačnosť legislatívy a predchádzanie rôznemu výkladu zákona.

**Priorita PVV: Vláda bude pokračovať v prijímaní komplexných riešení na znižovanie administratívneho zaťaženia pri podnikaní, napríklad prehodnotením pracovnej zdravotnej služby.**

**4.**

**Súčasný stav:** Novelou zákona č. 355/2007 Z. z. o ochrane, podpore a rozvoji verejného zdravia a o zmene a doplnení niektorých zákonov účinnou od 01. 08. 2014 sa opätovne zaviedla povinnosť zabezpečiť zdravotný dohľad prostredníctvom pracovnej zdravotnej služby aj pre zamestnancov vykonávajúcich 1. a 2. kategóriu prác (napr. pre ľudí pracujúcich v administratíve).

**Dôvod zmeny:** Podpora a ochrana zdravia zamestnancov, zamestnávatelia majú povinnosť chrániť zdravie všetkých zamestnancov, potreba vymedzenia povinností pracovných zdravotných služieb pre jednotlivé kategórie prác a jasnejšie zadefinovanie jednotlivých kategórii na základe prvotného hodnotenia rizík na pracovisku.

**Opatrenie: Prehodnotenie zdravotného dohľadu prostredníctvom pracovnej zdravotnej služby pre zamestnancov vykonávajúcich 1. a 2. kategórie prác.**

**Termín plnenia:** 31. 12. 2017

**Zodpovedný:** Ministerstvo zdravotníctva SR

**Prínos:** Dôjde k odbúraniu administratívnych nákladov jedného podnikateľa vo výške 152,60 eur.

**Priorita PVV: Vláda vytvorí predpoklady na systematické zlepšovanie postavenia Slovenskej republiky voči krajinám OECD a EÚ v hodnoteniach podnikateľského prostredia, napríklad postavenie SR v Doing Business.**

**Priorita PVV: Vláda bude znižovať administratívnu záťaž spojenú so sociálnym poistením.**

**5.**

**Súčasný stav:** Z hľadiska hodnotenia Doing Business v indikátore „Začatie podnikania“ je pre SR ako ďalšia procedúra trvajúca jeden deň zahrnutá potreba zaregistrovať firmu ako zamestnávateľa a zaregistrovať zamestnancov v Sociálnej poisťovni do 8 dní po zamestnaní prvého zamestnanca, čo však firma nemôže urobiť, ak oficiálne neexistuje (nutnosť mať IČO, príp. DIČ).

**Dôvod zmeny:** Zlepšenie postavenia v hodnotení Svetovej banky Doing Business. Cieľom opatrenia je kompletná registrácia firiem (vrátane daní, povinného poistenia, registračného čísla a pod.) na jednom mieste a okamžite a teda umožniť ohlásenie zamestnávateľa v Sociálnej poisťovni cez JKM. Možnosťou riešenia je napr. podmienečné zaregistrovanie novej firmy ako zamestnávateľa na JKM, pričom reálna registrácia by prebehla až ako posledný krok, kedy by JKM potvrdilo Sociálnej poisťovni, že firma je založená.

**Opatrenie: Vypracovať analýzu rozšírenia funkcionality Jednotného kontaktného miesta o komunikáciu so Sociálnou poisťovňou pri zamestnávaní prvého zamestnanca.**

**Termín plnenia:** 31. 12. 2017

**Zodpovední:** Generálny riaditeľ Sociálnej poisťovne, Ministerstvo vnútra SR za legislatívno-technické otázky analýzy vo vzťahu k JKM.

**Prínos:** Po prijatí tohto opatrenia by sa SR v rebríčku Doing Business mohla v dôsledku zníženia počtu procedúr o jednu posunúť v rámci indikátora „Začatie podnikania“ až o 10 miest, zo 68. na 58. miesto.

**Priorita PVV: Vláda bude znižovať administratívnu záťaž spojenú so sociálnym poistením.**

**6.**

**Súčasný stav:** Evidenčný list dôchodkového poistenia má zamestnávateľ povinnosť predložiť Sociálnej poisťovni do troch kalendárnych dní po skončení pracovného pomeru zamestnanca. Evidenčný list dôchodkového poistenia obsahuje aj údaje z výplatnej pásky za posledný mesiac. Tento termín je náročné dodržať, pretože v lehote troch dní od skončenia pracovného pomeru nemusia byť ešte za daný mesiac spracované mzdy. Výplatný termín, do ktorého musia byť mzdy spracované a vyplatené, je oveľa dlhší (do konca nasledujúceho mesiaca).

**Dôvod zmeny:** Ide opríliš krátky termín na povinnosť voči Sociálnej poisťovni pri ukončení pracovného pomeruukotvený v § 231 ods. 1 písm. j) zákona č. 461/2003 Z. z. o sociálnom poistení.

**Opatrenie: Predĺžiť lehotu na splnenie povinnosti zamestnávateľa predložiť Sociálnej poisťovni evidenčný list dôchodkového poistenia z troch na osem dní od skončenia pracovného pomeru.**

**Termín plnenia:** 31. 12. 2017

**Zodpovedný:** Ministerstvo práce, sociálnych vecí a rodiny SR

**Prínos:** Ušetrenie priamych finančných nákladov pre jedného podnikateľa súvisiacich s udelením pokuty je v prípade porušenia povinnosti v maximálnej výške 16 596,96 eur. Predĺžením lehoty nedôjde k úspore administratívnych nákladov, ktoré boli pre celé prostredie vyrátané vo výške 3 990 650,09 eur, avšak z hľadiska kvality podnikateľského prostredia a plnenia si povinností podnikateľov voči štátnym inštitúciám ide o ústretový krok. Takéto predĺženie súčasne nespôsobí predĺženie konania o nárok na dôchodok.

**7.**

**Súčasný stav:** PO a FO - podnikateľ podľa § 7b ods. 5 zákona č. 82/2005 Z. z. o nelegálnej práci a nelegálnom zamestnávaní a o zmene a doplnení niektorých zákonov nesmie prijať prácu alebo službu, ktorú jej na základe zmluvy dodáva alebo poskytuje PO alebo FO (ďalej len „poskytovateľ služby“) prostredníctvom fyzickej osoby, ktorú nelegálne zamestnáva, ak ide: a) o cezhraničné poskytovanie služby po dobu presahujúcu päť dní v období 12 mesiacov od prvého poskytnutia služby, alebo b) o vnútroštátnu dodávku práce alebo cezhraničnú dodávku práce. Ďalšie paragrafy hovoria o sankciách a povinnostiach poskytovateľa služby.

**Dôvod zmeny:** Z diskusie s podnikateľmi vyplynulo, že aj keď zákon hovorí o povinnostiach poskytovateľa služby na požiadanie PO alebo FO ‑  podnikateľa bezodkladne poskytnúť v nevyhnutnom rozsahu doklady a osobné údaje fyzických osôb, prostredníctvom ktorých im dodáva prácu alebo poskytuje službu, ktoré sú potrebné na to, aby PO alebo FO - podnikateľ, mohli skontrolovať, či poskytovateľ služby neporušuje zákaz nelegálneho zamestnávania, v praxi je však toto najmä pri zahraničných dodávateľoch a pri veľkých dodávateľoch nerealizovateľné/nereálne.
Aj keď zákon hovorí, že podnikateľ „nesmie“ prijať takúto prácu alebo službu, ak nechce platiť sankcie, musí si preveriť dodávateľa.

Z diskusie k opatreniu tiež vyplynulo, že ak je v praxi problém s personálnymi agentúrami, bolo by vhodnejšie obmedziť túto sankciu práve na ne. Tiež bolo konštatované, že odberateľ práce/služby si vie overiť nelegálnosť práce na max. 80 % a to z dôvodu veľkého množstva subdodávateľov a neexistujúcich nástrojov zisťovania.

**Opatrenie: Vypustiť zo zákona č. 82/2005 Z. z. (§ 7b) o nelegálnej práci a nelegálnom zamestnávaní a o zmene a doplnení niektorých zákonov povinnosť podnikateľa zisťovať nelegálnu prácu u zamestnancov jeho poskytovateľa služby.**

**Termín plnenia:** 31. 12. 2017

**Zodpovedný:** Ministerstvo práce, sociálnych vecí a rodiny SR

**Prínos:** Výrazné zníženie administratívnej záťaže spojené so zisťovaním nelegálnej práce u dodávateľa. Odstránenie nadmerne zaťažujúceho modelu zisťovania nelegálnej práce z dôvodu slabých nástrojov zisťovania a prenesenej zodpovednosti štátu na podnikateľov. Úsporana strane podnikateľského prostrediamôže byť aj na pokute, ktorá sa pre PO a FO – podnikateľa pohybuje od 2 000 eur do 200 000 eur, a ak ide o dve a viac fyzických osôb súčasne, najmenej 5 000 eur.

**2.2 Služby verejnej správy**

Táto skupina zahŕňa otázky zlepšenia elektronickej komunikácie a informovanosti s verejnou a štátnou správou, či služby JKM.

**8.**

**Súčasný stav:** Zo zákona č. 404/2011 Z. z. o pobyte cudzincov a o zmene a doplnení niektorých zákonov je ubytovateľ povinný podľa §113 písm. b) do knihy ubytovaných uviesť pri cudzincovi aj štátnu príslušnosť a dátum narodenia a podľa § 113 písm. c) zabezpečiť vyplnenie úradného tlačiva o hlásení pobytu cudzinca a doručiť ho policajnému útvaru do piatich dní od ubytovania; doručenie je možné aj prostredníctvom elektronickej služby zavedenej na tento účel.

**Dôvod zmeny:** Napriek možnosti elektronicky hlásiť pobyt cudzincov v SR zo strany prevádzkovateľov ubytovacích zariadení, tento spôsob využíva iba veľmi malé množstvo podnikateľov. Podľa dostupných informácií cudzincov elektronicky registruje približne 20 zariadení. Podľa podnikateľov ide o komplikovaný a zdĺhavý proces získavania potrebných dokumentov pre vypĺňanie hlásení. Z aplikačnej praxe sa pri elektronickom hlásení vyžaduje aktivovaný elektronický občiansky preukaz s čipom a kvalifikovaným elektronickým podpisom. Vyžaduje sa tiež papierová registrácia, výpis z obchodného alebo živnostenského registra a občiansky preukaz s kvalifikovaným elektronickým podpisom. Dokumentácia o cudzincovi sa vedie aj v papierovej forme, čo predstavuje náklady podnikateľa spojené s archiváciou.

**Opatrenie: Vypracovať analýzu zjednodušenia elektronického hlásenia cudzincov prevádzkovateľmi ubytovacích zariadení a registráciu cudzincov pri pobyte v SR s návrhom alternatív zjednodušenia hlásenia, s vyčíslením úspor a vyčíslením finančného krytia navrhovaných zmien.**

**Termín plnenia:** 30. 06. 2018

**Zodpovední:** Ministerstvo vnútra SR, Ministerstvo hospodárstva SR

**Prínos:** Administratívne náklady na jedného podnikateľa pri predložení dokladu/dokumentu papierovo v mesačnom intervale sú 52 eur. Úspora pri predložení dokladu/dokumentu elektronicky za inak nezmenených podmienok je 21 eur.

**9.**

**Súčasný stav:** Zákonom č. 162/1995 Z. z. o katastri nehnuteľností a o zápise vlastníckych a iných práv k nehnuteľnostiam (katastrálny zákon) v znení neskorších predpisov je umožnené sledovať údaje katastra vo forme výpisu z katastra nehnuteľností na niektorom z portálov prevádzkovaných Úradom geodézie, kartografie a katastra SR, alebo osobnou návštevou príslušného okresného úradu, katastrálneho odboru. Zároveň je uložená povinnosť podnikateľom podnikajúcim v oblasti geodézie a kartografie požiadať o podklady na vykonávanie geodetických a kartografických činností a povinnosť poskytnúť výsledky geodetických a kartografických činností.

**Dôvod zmeny:** Elektronizácia služby katastra nehnuteľností.

**Opatrenie: Zaviesť službu sledovania zmien na liste vlastníctva v katastri nehnuteľností.**

**Termín plnenia:** 31. 12. 2018

**Zodpovedný:** Úrad geodézie, kartografie a katastra SR

**Prínos:** V prípade služby sledovania zmien na liste vlastníctva, ako navrhuje opatrenie, dôjde k zníženiu administratívnych nákladov, ako aj k úspore z časového hľadiska cca 39 minút na jedného podnikateľa. Zavedenie tejto služby bude okrem geodetickej verejnosti znamenať prínos aj pre každého podnikateľa, ktorý čerpá údaje z katastra nehnuteľností a v konečnom dôsledku aj pre každého občana. Administratívne náklady v prípade podania žiadosti zo strany podnikateľa o výpis z listu vlastníctva sú 17 eur (na jedného podnikateľa).

**Priorita PVV: Vláda vytvorí predpoklady na systematické zlepšovanie postavenia Slovenskej republiky voči krajinám OECD a EÚ v hodnoteniach podnikateľského prostredia, napríklad postavenie SR v Doing Business.**

**Priorita PVV: Vláda sa zameria aj na celkové znižovanie administratívnej záťaže podnikateľov v stavebníctve.**

**Priorita PVV: Medzi ďalšie priority vlády bude patriť zjednodušenie pravidiel a skrátenie stavebného konania, zlepšenie informačného systému o realizovaných stavbách zavedením jednotných formulárov na stavebné povolenia a kolaudačné rozhodnutia.**

**10., 11., 12., 13. a 14.**

Uvedené priority PVV platia pre opatrenia č. 10. až 14. Všetky uvedené opatrenia majú spoločný súčasný stav, ako aj dôvod na zmenu termínu plnenia a prínosy.

**Súčasný stav:** Ide o zákon č. 50/1976 Zb. o územnom plánovaní a stavebnom poriadku (stavebný zákon) v znení neskorších predpisov. Okrem SR a ČR žiadna krajina nemá územné konanie. V ostatných krajinách existujú tzv. regulačné plány. V súčasnosti je stavebné konanie v kompetencii stavebných úradov a v praxi ide o rozhodovanie na úrovni mesta/obce.

**Dôvod zmeny:** Aplikačná prax, jednotný spôsob tvorby územných plánov,zvýšenie profesionalizácie, zavedenie elektronickej komunikácie a sledovanie procesu stavebného povoľovania od začiatku procesu, zrýchlenie stavebného konania tým, že by sa v územnom konaní doriešilo čo má byť a za akých podmienok, t. j. jasné podmienky zastavania, rýchlejšie plnenie informačných povinností a obmedzenie časovo náročného osobného styku s úradmi.

**Opatrenie 10.: Zníženie administratívnej záťaže v stavebníctve a zefektívnenie procesu získavania stavebného povolenia**.

**Opatrenie 11.: Prijať účinný systém pre stanovenie regulačných zásad funkčného využívania a priestorového usporiadania územia.**

**Opatrenie 12.: Zjednodušiť procesy povoľovania stavieb menšieho rozsahu s pozitívnym vplyvom na proces stavebného konania konštrukčne zložitejších stavebných celkov.**

**Opatrenie 13.: Zvýšiť profesionalizáciu výkonu štátnej stavebnej správy.**

**Opatrenie 14.: Zaviesť systém kontrol počas zhotovovania stavby.**

**Termín plnenia:** 31. 12. 2019

**Zodpovedný:** Ministerstvo dopravy a výstavby SR

**Prínos:** Prijatie súboru opatrení týkajúcich sa stavebníctva má potenciál zlepšiť postavenie SR v hodnotení Doing Business v rámci indikátora *Získavanie stavebných povolení* predovšetkým prostredníctvom zníženia času trvania celého stavebného procesu, ktorý sa končí vkladom stavby do katastra nehnuteľností, a rovnako aj zvýšením hodnoty *Indexu kontroly kvality stavby*, ktorý hodnotenie Doing Business takisto sleduje. Implementácia celého súboru opatrení môže zlepšiť postavenie Slovenska v rámci vyššie spomínaného indikátora až o 89 miest, z aktuálneho 103. na 14. miesto. Zrušenie procesu územného rozhodovania v rámci stavebného zákona znamená ušetrenie 150 dní v súčasnosti vykazovaných pri uvedenom indikátore v hodnotení Doing Business.

**Priorita PVV: Vláda sa zameria aj na celkové znižovanie administratívnej záťaže podnikateľov v stavebníctve.**

**Priorita PVV: Medzi ďalšie priority vlády bude patriť zjednodušenie pravidiel a skrátenie stavebného konania, zlepšenie informačného systému o realizovaných stavbách zavedením jednotných formulárov na stavebné povolenia a kolaudačné rozhodnutia.**

**15.**

**Súčasný stav:** Povinnosť podať žiadosť o stavebné povolenie ukladá § 54 zákona č. 50/1976 Zb. o územnom plánovaní a stavebnom poriadku (stavebný zákon) v znení neskorších predpisov. V súčasnosti jednotný formulár neexistuje. Navrhované formuláre budú jednotné pre územie Slovenska, pre všetky stavebné úrady.

**Dôvod zmeny:** Zjednotenie aplikačného postupu stavebných úradov, zrýchlenie a zefektívnenie povoľovacieho postupu.

**Opatrenie: Zaviesť jednotný formulár na stavebné povolenia a kolaudačné rozhodnutia, ktoré pomôžu zefektívniť proces stavebného konania poskytovaním kvalitnejších informácií o procese výstavby od povolenia až po kolaudáciu stavieb.**

**Termín plnenia:** 31. 12. 2019

**Zodpovedný:** Ministerstvo dopravy a výstavby SR

**Prínos:** Zníženie administratívneho zaťaženia podnikania, úspora časových nákladov vypĺňania dvoch obsahovo podobných formulárov.

**16.**

**Súčasný stav:** Novelou č. 388/2013 Z. z., sa doplnil zákon č. 8/2009 Z. z. o cestnej premávke o možnosť vykonávania elektronických podaní na úseku evidovania vozidiel pre verejnosť. Vlastník vozidla v súčasnosti môže pri evidovaní vozidiel využívať aj elektronické služby, pri ktorých je povinný byť držiteľom elektronického občianskeho preukazu, tzv. eID karty. Elektronická služba v súčasnosti funguje tak, že vlastník vozidla vyplní elektronický formulár, podpíše ho kvalifikovaným elektronickým podpisom, potvrdí odoslanie elektronickej žiadosti, uhradí správny poplatok, ak je služba spoplatnená, na výzvu sa dostaví na orgán Policajného zboru SR, príslušného podľa miesta trvalého pobytu alebo sídla nového držiteľa vozidla, k prevzatiu osvedčenia o evidencii a tabuľky s evidenčným číslom – výzva sa zasiela do elektronickej schránky vlastníka vozidla. Pri prevzatí dokladov a tabuliek s evidenčným číslom je potrebné, aby majiteľ vozidla preukázal:

* + potvrdenie o poistení zodpovednosti za škodu spôsobenú prevádzkou motorového vozidla,
	+ oslobodenie od platenia správneho poplatku alebo dôvod zníženia výšky poplatku, ak to bolo súčasťou elektronickej služby.

**Dôvod zmeny:** Zdokonaliť elektronickú službu zriadením jedného pracoviska, ktoré vlastníkovi vozidla po zaslaní elektronického formulára, zašle prostredníctvom kuriérnej služby osvedčenia o evidencii a tabuľky s evidenčným číslom. Vlastník vozidla si teda bude môcť zaevidovať vozidlo kdekoľvek prostredníctvom elektronickej služby a následne sa nebude musieť dostaviť na príslušný orgán Policajného zboru SR, ale vytvorené jednotné pracovisko mu všetky potrebné dokumenty zašle prostredníctvom kuriéra.

**Opatrenie: Zjednodušenie vybavenia elektronických podaní na úseku evidovania vozidiel.**

**Termín plnenia:** 31. 12. 2018

**Zodpovedný:** Ministerstvo vnútra SR

**Prínos:** Zjednodušenie komunikácie s orgánmi Policajného zboru SR pri evidencii vozidiel spočívajúce v tom, že pri podaní elektronickej žiadosti sa už vlastník vozidla nebude musieť dostaviť na dopravný inšpektorát, aby si vyzdvihol osvedčenia o evidencii a tabuľky s evidenčným číslom, ale tieto mu budú doručené. Zdokonalenie elektronickej služby a vytvorenie jednotného pracoviska umožní vlastníkom vozidiel vykonať úkony, pre ktoré sa v súčasnosti musia dostaviť na dopravný inšpektorát. Týmto opatrením sa tak ušetrí čas aj finančné prostriedky spojené s návštevou dopravného inšpektorátu.

**17.**

**Súčasný stav:** Momentálne je možné získať výpis zo živnostenského registra naodboroch živnostenského podnikania okresných úradov listinne alebo elektronicky. K elektronickému podaniu posielanému na okresné (živnostenské) úrady sa vyžaduje: registrácia žiadateľa na Ústrednom portáli verejnej správy SR, kvalifikovaný elektronický podpis, vyplnenie príslušného elektronického formulára a jeho podpísanie kvalifikovaným elektronickým podpisom navrhovateľa, naskenované prílohy k návrhu podpísané kvalifikovaným elektronickým podpisom navrhovateľa.

IOMO má slúžiť na vybavovanie úradných záležitostí. IOMO ponúka prístup k elektronickým službám štátu na jednom asistovanom mieste, kde je možné vybaviť: Výpis/Odpis z registra trestov; Výpis z Listu vlastníctva; Výpis z Obchodného registra. Služby IOMO sú v súčasnosti dostupné na viac ako 600 pobočkách Slovenskej pošty, pričom IOMO postupne vznikne v ďalších 973 mestách a obciach s matrikou, 38 obciach bez matriky a 80 klientskych centrách Ministerstva vnútra SR. Ďalšie rozšírenie tejto siete pracovísk v budúcnosti nie je vylúčené.

**Dôvod zmeny:** Zlepšenie postavenia SR v hodnotení Svetovej banky Doing Business.

**Opatrenie: Zaviesť možnosť získať výpis zo živnostenského registra na integrovaných obslužných miestach občana (IOMO).**

**Termín plnenia:** 01. 06. 2018

**Zodpovední:** [Úrad podpredsedu vlády SR pre investície a informatizáciu](https://www.vicepremier.gov.sk/) v spolupráci s Ministerstvom vnútra SR

**Prínos:** Získanie výpisu zo živnostenského registra aj na obslužnom mieste občana IOMO, službu poskytuje Slovenská pošta na pracoviskách rovnomerne rozmiestnených po celom Slovensku. Úspora času vzhľadom na možnosť vybavenia na jednom mieste.

**18.**

**Súčasný stav:** MV SR informuje o službách pre živnostníkov prostredníctvom svojho webového sídla.[[3]](#footnote-3) Informácie sú pravidelne aktualizované. MV SR pripravuje viaceré reformy verejnej správy v rámci Operačného programu Efektívna verejná správa, ktorých výsledkom by mali byť aj zmeny služieb verejnej správy pre podnikateľov. Navrhované opatrenie súvisí s hodnotením Doing Business v indikátore *Začatie podnikania*.

**Dôvod zmeny:** V praxi sa podnikatelia pri vybavovaní jednoduchých úkonov súvisiacich s podnikaním často obracajú na externé služby, ktoré sú pre nich nákladnejšie ako služby verejnej správy.

**Opatrenie: Informovať podnikateľov o dostupných službách verejnej správy na Jednotnom kontaktnom mieste v nadväznosti na reformu verejnej správy ESO so zameraním na malé a stredné podniky.**

**Termín plnenia:** 31. 12. 2017

**Zodpovední:** Ministerstvo vnútra SR, Ministerstvo hospodárstva SR

**Prínos:** Získanie komplexných informácií a zvýšenie využívania služieb JKM.

**Priorita PVV: Vláda vytvorí predpoklady na systematické zlepšovanie postavenia Slovenskej republiky voči krajinám OECD a EÚ v hodnoteniach podnikateľského prostredia, napríklad postavenie SR v Doing Business***.*

**19.**

**Súčasný stav:** Potvrdenie o stave osobného účtu je možné žiadať na FS SR osobne, alebo je možné podať žiadosť elektronickými prostriedkami, ak má poplatník s daňovým úradom podpísanú dohodu podľa daňového poriadku (§ 13 ods. 5 zákona č. 563/2009 Z. z. o správe daní), alebo kvalifikovaný elektronický podpis.

Potvrdenie o stave osobného účtu, resp. potvrdenie o tom, že príslušná osoba napr. nemá nedoplatky na daniach, podlieha správnemu poplatku podľa položky 143 b/ sadzobníka správnych poplatkov v sume 3 eur a pri žiadosti o potvrdenie o stave osobného účtu podanej elektronicky sa sadzba poplatku znižuje podľa § 6 ods. 2 zákona č. 145/1995 Z. z. o správnych poplatkoch o 50 % zo sadzby poplatkov určených v sadzobníku, t. j. vo výške 1,50 eur.

**Dôvod zmeny:** Možnosť získať aktuálne informácie o stave účtu daňového subjektu priamo na registrových súdoch, t. j. zníženie počtu dokumentov, ktoré musí podnikateľ predložiť pri úkonoch vykonávaných registrovými súdmi.

**Opatrenie: Preskúmanie možnosti nahradiť súhlas resp. potvrdenie správcu dane o neexistencii nedoplatkov nad 170 eur, o. i. aj v rámci úkonov vykonávaných registrovými súdmi, kontrolou verejne dostupného zoznamu vydávaného v zmysle §52, ods. 1 a) daňového poriadku. Ak sa preukáže efektívnosť tohto riešenia, tak ho implementovať.**

**Termín plnenia:** 30. 06. 2018

**Zodpovední:** Ministerstvo spravodlivosti SR v spolupráci s Ministerstvom financií SR

**Prínos:** Po prijatí tohto opatrenia by sa SR v rebríčku Doing Business mohla v dôsledku zníženia počtu procedúr o jednu posunúť v rámci indikátora *Začatie podnikania* až o 10 miest zo 68. na 58. miesto.

**20.**

**Súčasný stav:** Podľa súčasnej právnej normy je zavedená tzv. rozšírená zodpovednosť výrobcov. To znamená, že výrobca je ten, kto uviedol vyhradený výrobok prvýkrát na trh SR. Výrobca je povinný sa o tento výrobok postarať počas všetkých fáz životného cyklu výrobku, od jeho výroby až po spotrebu a vznik odpadu. Rozšírená zodpovednosť výrobcov sa vzťahuje na tzv. vyhradené výrobky, teda: obaly, neobalové výrobky, elektrozariadenia, batérie a akumulátory, pneumatiky, vozidlá. Povinná osoba zo zákona o obaloch spadá podľa zákona č. 79/2015 Z. z. o odpadoch a o zmene a doplnení niektorých zákonov (ďalej len „zákon o odpadoch“) pod pojem výrobca obalov aj keď žiadny obal nevyrába: povinná osoba je teda výrobca obalov. Medzi povinnosti výrobcov vyhradených výrobkov patri okrem iného aj viesť evidenciu, archiváciu a ohlasovanie MŽP SR.

**Dôvod zmeny:** Z diskusie s podnikateľskou obcou vyplynula potreba vytvorenia elektronického evidenčného systému podľa § 103 zákona o odpadoch, ktorý by prepájal štátnu správu, prevádzkovateľov a spoločnosti podnikajúce v oblasti nakladania s odpadmi, čím by došlo k zníženiu nutnosti papierového zaťaženia prevádzkovateľov a spoločností podnikajúcich v oblasti nakladania s odpadmi, duplicitného zasielania totožných údajov na rôzne inštitúcie (napr. zasielanie sprievodných listov nebezpečných odpadov, hlásení o nakladaní s odpadmi, potvrdenia o zhodnotení odpadov - šrotu, výkazníctvo o obaloch, atď.). Prínosom by bolo aj zlepšenie informovanosti prevádzkovateľov o možnostiach iných spoločností podnikajúcich v oblasti nakladania s odpadmi pri rozhodovaní ako nakladať s produkovanými odpadmi.

**Opatrenie: Znížiť administratívnu záťaž podnikateľov v nadväznosti na povinnosti vyplývajúce zo zákona č. 79/2015 Z. z. o odpadoch a o zmene a doplnení niektorých zákonov zavedením elektronického vykazovania odpadu.**

**Termín plnenia:** 31. 12. 2018

**Zodpovedný:** Ministerstvo životného prostredia SR

**Prínos:** Očakáva sa zjednodušenie prístupnosti, časová úspora a tiež úspora finančných nákladov oproti predkladaniu dokumentov papierovo. Zavedením elektronického vykazovania sa okrem časovej úspory cca 20 min., ušetrí aj cca 1,9 eur na jedného podnikateľa a jednu povinnosť pri ohlasovaní MŽP SR.

**2.3 Konkurencieschopnosť podnikov**

 V časti Konkurencieschopnosť podnikov je navrhnuté iba jedno opatrenie pre MS SR. Je to najmä z toho dôvodu, že mnohé z opatrení, ktoré MH SR identifikovalo a navrhlo MS SR už od začiatku tohto roka splnilo.

 Ide napr. o schválenú novelu zákona o obchodnom registri s účinnosťou od 15. 06. 2017, ktorým sa do prostredia zavádza o. i. aj systém prepojenia centrálnych registrov, obchodných registrov a registrov spoločností, zverejňovanie zapisovaných údajov a poskytovanie uložených listín aj v elektronickej podobe. Rušia sa poplatky za zaslanie potvrdenia o tom, že v obchodnom registri určitý zápis nie je.

 Zákon č. 307/2016 Z. z. o upomínacom konaní a o doplnení niektorých zákonov s účinnosťou od 01. 02. 2017 zlepšuje pozíciu podnikateľa v rámci konania na vydanie platobného rozkazu.

Zákon č. 2/2017 Z. z. novelizoval zákon č. 233/1995 Zb. o súdnych exekútoroch a exekučnej činnosti. Podnikateľskému prostrediu pomôže náhodný výber súdneho exekútora pre každé exekučné konanie a sprehľadnenie odmeny pre exekútora a tiež zriadenie jediného exekučného súdu v SR v Banskej Bystrici.

 MS SR ďalej plánuje do roku 2019 realizovať reformu súdnictva zameranú na zmenu štruktúry a systému súdov, zavedenie informačného systému v súdnictve, prestavbu obchodného registra, či rozšírenie registrátorov, ktorí môžu robiť zápisy do obchodného registra. Ide o veľmi podstatné a pozitívne zmeny v podnikateľskom prostredí.  Implementáciu týchto reforiem ako aj účelnosť spomínaných zákonov bude MH SR sledovať a v prípade potreby budú v spolupráci s MS SR ad hoc pripravené opatrenia aj v týchto oblastiach.

**21.**

**Súčasný stav:** Obchodný súd vyžaduje pri zvyšovaní základného imania audit od s. r. o., ktorá povinnosť auditu nemá. Ak chce s. r. o. zvýšiť svoje základné imanie z nerozdeleného zisku spoločnosti, musí mať podľa ustanovení § 144 a § 208 ods. 2 zákona č. 513/1991 Zb. Obchodného zákonníka účtovnú závierku overenú audítorom, hoci inak by povinnosť auditu nemala. Zároveň je nejasné ustanovenie o „neuplynutí“ viac ako 6  mesiacov. Nerozdelený zisk je súčasťou vlastného imania spoločnosti (bez overovania audítorom), a ako náhle by sa mal presunúť do inej položky vlastného imania - do základného imania, už je povinnosť závierku auditovať. Spoločnosti žiaden majetok ani nepribudne, ani neodbudne, iba sa presunú zdroje z nerozdeleného zisku do základného imania. Ide o účtovnú operáciu.

**Dôvod zmeny:** Byrokratická a finančná záťaž pre podnikateľov, ktorí si chcú zvýšiť základné imanie, napr. z dôvodu zvýšenia dôveryhodnosti pre obchodných partnerov.

**Opatrenie: Prehodnotiť administratívne prekážky tvorby a posilňovania vlastných zdrojov v kapitálových obchodných spoločnostiach.**

**Termín plnenia:** 31. 12. 2017

**Zodpovední:** Ministerstvo spravodlivosti SR, Ministerstvo financií SR

**Prínos:**  Zníženie administratívnej záťaže, sprehľadnenie procesu posilňovania vlastných zdrojov v obchodných spoločnostiach.

**2.4 Dane**

 Veľkou a z pohľadu nákladov najdôležitejšou je skupina Dane, ktorá sa zaoberá otázkami auditov, hodnotenia podnikateľských subjektov, preddavkami a ďalším znižovaním administratívnych nákladov súvisiacich s daňovou legislatívou.

**22.**

**Súčasný stav:** Vychádza zo zákona č. 595/2003 Z. z. o dani z príjmov v znení neskorších predpisov, ktorý je často novelizovaný.Obsahuje20 odpočítateľných a 16 pripočítateľných položiek. MF SR pripravuje analýzu zameranú na zohľadnenie osobitostí pri výpočte základu dane a dane pre MSP. Vzhľadom na komplexnosť problematiky ide o strednodobý projekt. Ide o zásadnú analýzu, na ktorú je potrebný dlhší čas.

**Dôvod zmeny:** Súčasný výpočet základu dane je príliš komplikovaný z dôvodu mnohých odpočítateľných a pripočítateľných položiek.

**Opatrenie: Vypracovať analýzu zjednodušenia výpočtu základu dane pre malé a stredné podniky.**

**Termín plnenia:** 31. 12. 2018

**Zodpovedný:** Ministerstvo financií SR

**Prínos:** Zjednodušenie výpočtu základu dane a zníženie administratívnej záťaže pri jeho výpočte.

**23.**

**Súčasný stav:** Do roku 2013 si podnikatelia mohli odpočítať daňovú stratu v prvom roku, ktorý nasleduje po roku, v ktorom strata vznikla. A túto stratu zo stratového roku bolo možné odpočítať až počas siedmich nasledujúcich rokov.
Od roku 2014 je možné daňovú stratu odpočítavať počas najviac štyroch po sebe nasledujúcich zdaňovacích období. Zároveň sa môže uplatňovať počas týchto štyroch rokov v rovnomernej výške, t. j. maximálne vo výške 1/4 ročne.

 MF SR pripravuje analýzu zameranú na zohľadnenie osobitostí pri výpočte základu dane a dane pre MSP. Vzhľadom na komplexnosť problematiky ide o strednodobý projekt. Ide o zásadnú analýzu, na ktorú je potrebný dlhší čas.

**Dôvod zmeny:** Podnikanie je dlhodobý proces. Podnikateľské subjekty často dosahujú pozitívne hospodárske výsledky až po niekoľkých rokoch, avšak kumulovanú stratu zo svojho niekoľkoročného úsilia si môžu odpočítať len v malej miere. Väčšina krajín EÚ nemá časovo obmedzenú odpočítateľnosť straty a sedem krajín nemá žiadne limity na výšku odpočítateľnosti straty.

**Opatrenie: Vypracovať analýzu zvýšenia limitov na daňovú odpočítateľnosť straty pre malých a stredných podnikateľov.**

**Termín plnenia:** 31. 12. 2018

**Zodpovedný:** Ministerstvo financií SR

**Prínos:** Odpočítavanie reálne dosiahnutej straty bez obmedzení pomôže začínajúcim podnikateľom, ale aj tým, ktorí zaznamenali menej úspešné hospodárske výsledky v niektorých rokoch, výraznejšie akcelerovať svoje podnikanie.

**Priorita PVV: Vláda pristúpi ku krokom, ktoré povedú k zníženiu administratívnej záťaže podnikateľov v oblasti daní. Zvýšenie limitu na uplatňovanie paušálnych výdavkov pre živnostníkov.**

**24.**

**Súčasný stav:** Mesačné preddavky na daň vo výške 1/12 dane za predchádzajúce zdaňovacie obdobie je povinný platiť daňovník, ak jeho daň za predchádzajúce zdaňovacie obdobie presiahla sumu 16 600 eur. Štvrťročné preddavky na daň na bežné zdaňovacie obdobie, a to vo výške 1/4 dane za predchádzajúce zdaňovacie obdobie, je povinný platiť daňovník, ak jeho daň za predchádzajúce zdaňovacie obdobie presiahla sumu 2 500 eur. Výška preddavkov je viazaná na výšku priznanej dane za predchádzajúce zdaňovacie obdobie.

**Dôvod zmeny:** Podnikateľské subjekty však v nasledujúcom zdaňovacom období nemusia dosahovať podobné príjmy a platenie vyšších preddavkov im často narúša cash flow.

**Opatrenie: Analyzovať výšku a frekvenciu platenia preddavkov na daň z príjmov právnických osôb a fyzických osôb – podnikateľov za účelom znižovania administratívnej záťaže.**

**Termín plnenia:** 31. 12. 2018

**Zodpovedný:** Ministerstvo financií SR

**Prínos:** Odstránením platenia preddavkov alebo aspoň ich obmedzením by sa zlepšil cash flow podnikateľov.

**25.**

**Súčasný stav:** Prehľad o zrazených a odvedených preddavkoch na daň z príjmov zo závislej činnosti, o zamestnaneckej prémii a o daňovom bonuse za uplynulý kalendárny mesiac je povinný predkladať zamestnávateľ, ktorý je platiteľom dane miestne príslušnému správcovi dane do konca kalendárneho mesiaca nasledujúceho po uplynutí kalendárneho mesiaca, za ktorý sa prehľad podáva. Prehľad musí zamestnávateľ predložiť daňovému úradu na tlačive určenom MF SR.

**Dôvod zmeny:** Zníženie administratívnej záťaže.

**Opatrenie: Prehodnotiť frekvenciu predkladania prehľadu o preddavkoch na daň z príjmu   fyzických osôb a právnických osôb.**

**Termín plnenia:** 31. 12. 2018

**Zodpovedný:** Ministerstvo financií SR

**Prínos:** Zníženie administratívnej záťaže pre zamestnávateľov.

**Priorita PVV: Vláda v rámci podpory dobrovoľného plnenia daňových povinností zanalyzuje zavedenie možnosti hodnotenia daňových subjektov na základe spoľahlivosti.**

**26.**

**Súčasný stav:** V súčasnosti neexistuje objektívne hodnotenie daňových subjektov, na základe ktorého by FS SR pristupovala diferencovane k jednotlivým subjektom podľa ich zodpovednosti a poctivosti voči svojím povinnostiam.

**Dôvod zmeny.** Zníženie zaťaženia podnikateľov s pozitívnym indexom spoľahlivosti.

**Opatrenie: Zaviesť hodnotenie daňových subjektov na základe spoľahlivosti.**

**Termín plnenia:** 01. 01. 2018

**Zodpovedný:** Ministerstvo financií SR

**Prínos:** Diferencovaný prístup FS SR k poctivým a menej poctivým podnikateľom z pohľadu platenia daní.

**Priorita PVV: S cieľom zvýšenia efektivity správy daní a účinnosti daňových kontrol vláda podporí ďalší rozvoj procesov elektronizácie finančnej správy.**

**27.**

**Súčasný stav:** Daňové subjekty majú často potrebu zistiť stav daňových preplatkov alebo nedoplatkov a to z dôvodu vlastnej zodpovednosti voči daňovým povinnostiam a tiež z dôvodu viacerých rizík vyplývajúcich z existencie nedoplatkov. V súčasnosti chýba rýchly elektronický spôsob zistenia ich stavu.

**Dôvod zmeny:** Zlepšenie informovanosti podnikateľov o ich daňových preplatkoch a nedoplatkoch. Právny rámec k nemu je prijatý, potrebné je vytvorenie technického nastavenia systému.

**Opatrenie: Vytvoriť elektronické rozhranie s možnosťou prihlasovania sa daňových subjektov do vlastnej schránky podnikateľa pre daňové záležitosti, kde si každý daňovník môže kontrolovať výšku odvedenej dane podľa druhu a prípadne skontrolovať evidovaný nedoplatok alebo preplatok.**

**Termín plnenia:** 31. 12. 2018

**Zodpovedný:** Ministerstvo financií SR

**Prínos:** Prehľad o preplatkoch, či nedoplatkoch na daniach.

**Priorita PVV: S cieľom zvýšenia efektivity správy daní a účinnosti daňových kontrol vláda podporí ďalší rozvoj procesov elektronizácie finančnej správy aj so zameraním na elektronickú výmenu potrebných informácií s daňovými správami iných štátov.**

**28.**

**Súčasný stav:** Daňovník pri vypĺňaní daňového priznania k motorovému vozidlu musí vypĺňať údaje o vozidle pre správne vypočítanie dane.

**Opatrenie: Zaviesť možnosť predvyplnenia daňového priznania k motorovému vozidlu Finančnou správou SR.**

**Termín plnenia:** 01. 02. 2019

**Zodpovedný:** Ministerstvo financií SR

**Prínos:** Zasielanie predvyplnených elektronických daňových priznaní k dani z motorového vozidla daňovníkom s povinnosťou elektronického doručovania do elektronickej schránky daňovníka; povinnosť daňovníka podať daňové priznanie k dani z motorových vozidiel tým nie je dotknutá. Vo vygenerovanom daňovom priznaní budú predvyplnené všetky údaje zo spracovaných daňových priznaní za predchádzajúce zdaňovacie obdobie, (vrátane údajov o vozidle a dani a údaje z neštruktúrovaných oznámení o zániku daňovej povinnosti daňovníka), čím dôjde k časovej úspore.

**2.5 Podpora podnikania**

 Ide o prierezovú oblasť zameranú všeobecne na aktivity najmä v kompetencii MF SR, MŠVVŠ SR a MH SR. Ide o opatrenia, ktoré nevznikajú podnikateľom primárne ako povinnosti z legislatívy, prípadne iných vládnych dokumentov, ale majú podporný charakter. Cieľom je podporiť firmy v oblasti výskumu a inovácií, riešiť otázky malého a stredného podnikania,
či prilákania investorov na Slovensko. Navrhované opatrenia vyplývajú aj z priorít PVV.

**Priorita PVV: Vláda sa zasadí o vytvorenie priaznivého prostredia pre rozvoj podnikového výskumu, vývoja a inovácií a nastavenie efektívnych nástrojov pre motiváciu priemyselného sektora na podporu výskumu.**

**29. a 30.**

Uvedená priorita PVV platí pre obidve opatrenia - č. 29., č. 30. Opatrenia majú spoločný súčasný stav a prínosy.

**Súčasný stav:** Slovensko má v rámci krajín V4 najnižšiu mieru podpory výskumu a vývoja z hľadiska uznateľnosti výdavkov podnikateľských subjektov na tieto účely. Od roku 2015 bol § 30c zákona č. 595/2003 Z. z. o dani z príjmov v znení neskorších predpisov zavedený odpočet výdavkov na VaV formou daňového zvýhodnenia s cieľom podporiť investície podnikateľského sektora do vedy a výskumu. V zdaňovacom období 2015 si tzv. superodpočet uplatnilo 84 subjektov v objeme 9,2 mil. eur. Tieto subjekty zaplatili daň v objeme 63,3 mil. eur (2,2 % celkového výnosu DPPO). Daňová úľava nemala zásadný motivačný účinok pre nové a malé firmy. Využili ju najmä na trhu dlhodobo úspešné a etablované firmy. Približne 69 % objemu si uplatnili veľké firmy s počtom 100 a viac zamestnancov. MSP tvorili na uvedenej úľave 31 %. Nízke využitie inštitútu tzv. superodpočtu môže mať rôzne príčiny.

**Dôvod zmeny:** Zvýšiť podiel privátnych zdrojov na financovaní VaV tak, aby tento podiel dosiahol štandardnú európsku úroveň (súkromné:verejné - 2:1). Zároveň motivovať podnikateľov realizovať výskumné aktivity v rámci ich podnikania a vynakladať väčšie objemy vlastných prostriedkov v oblasti VaV, ako aj tvoriť pracovné miesta pre vedeckých pracovníkov najmä z radov absolventov.

**Opatrenie 29.:** **Zvýšiť superodpočet výdavkov na výskum a vývoj na úroveň 100 %.**

**Termín plnenia:** 31. 12. 2017

**Zodpovední:** Ministerstvo financií SR, Ministerstvo školstva, vedy, výskumu a športu SR

**Dôvod zmeny:** Detailnou analýzou formou dotazníka identifikovať hlavné praktické problémy daňových subjektov pri uplatňovaní superodpočtu s cieľom zistenia dôvodov nevyužitia tejto daňovej úľavy.

**Opatrenie 30.**: V**ypracovať analýzu súčasného stavu administrácie superodpočtu výdavkov na výskum a vývoj z hľadiska daňových subjektov**

**Termín plnenia:** 30. 06. 2018

**Zodpovední:** Ministerstvo hospodárstva SRv spolupráci s Ministerstvom financií SR

**Prínos:** Zvýšenie superodpočtu na jednej strane znamená stratu/výpadok príjmov štátu, na druhej strane realizácia výstupov aplikovaného výskumu vo forme výrobkov alebo služieb zakladá navýšenie príjmovej časti daňovníka s potenciálom vyšších odvodov daní do štátnej pokladnice. Ide o nástroj zatraktívnenia podnikania, motivácie zahraničných investícií do centier VaV na Slovensku (v súčasnosti existuje šesť), zvýšenia konkurencieschopnosti ekonomiky SR, záujmu podnikateľskej sféry o  zavedenie a rozvoj VaV, priblíženie sa k európskym štandardom v podiele investícií do VaV na HDP, ako nástroj plnenia cieľa RIS3 (% HDP na VaV, podiel investícií podnikateľskej sféry na celkových výdavkoch na VaV) a plnenia jednej z priorít Agendy 2030.

**Priorita PVV: V rámci podpory zlepšenia podmienok pre MSP sa bude vláda orientovať najmä na zlepšenie legislatívnych a administratívnych podmienok poskytovaných služieb.**

**31.**

**Súčasný stav:** MH SRdlhodobo eviduje, že v prostredí existuje mnoho informácií týkajúcich sa podnikateľov, podnikania, jeho rôznych foriem, nástrojov, či finančnej podpory. Tieto informácie sú často nesúrodé a je potrebné ich hľadať na rôznych webových sídlach inštitúcií. MH SR v priebehu roka 2016 spracovalo deväť základných oblastí – životných situácií podnikateľa: Ako získať príspevok na podnikanie; Založenie živnosti (voľné, viazané a remeselné živnosti); Založenie právnickej osoby; Oznamovacie povinnosti po registrácii podnikania; Platenie daní a poplatkov; Stávam sa platcom DPH; Slovenská obchodná inšpekcia a reklamácie; Prijatie 1. zamestnanca; Ukončenie podnikania (konkurz), s cieľom rýchlej navigácie podnikateľských subjektov a zorientovania sa v potrebnej legislatíve a nájdení inštitúcií vecne príslušných k danej problematike pri riešení základných životných situácií podnikateľov. V súčasnosti nie sú dostupné informácie o životných situáciách podnikania na jednom webovom sídle. Tieto informácie sú čiastočne obsiahnuté na webových sídlach slovensko.sk, SBA, či na webových sídlach zodpovedných rezortov. Jednotlivé oblasti sú spracované do podoby stručnej informácie k danej problematike. Témy sú doplnené hyperlinkami na legislatívu cez Slov-lex a tiež hyperlinkami na webové sídla ústredných orgánov štátnej správy, ktoré sú garantované a aktualizované samotnými zodpovednými rezortmi.

**Dôvod zmeny:** Získať informácie o podnikaní na jednom mieste.

**Opatrenie: Zabezpečiť prevádzkovanie webovej stránky o možnostiach prístupu k financovaniu podnikov.**

**Termín plnenia:** 30. 06. 2018

**Zodpovedný:** Ministerstvo hospodárstva SR

**Prínos:** Získanie potrebných a aktuálnych informácií o podnikaní na jednom mieste.

**Priorita PVV: V rámci podpory zlepšenia podmienok pre MSP sa bude vláda orientovať najmä na zlepšenie legislatívnych a administratívnych podmienok poskytovaných služieb.**

**32.**

**Súčasný stav:** MH SR vníma veľký nesúlad v definovaní mikro, malých a stredných podnikov v legislatíve týkajúcej sa podnikania. V súčasnosti je pri každej povinnosti stanovená iná hranica počtu zamestnancov, napr. koncesionárske poplatky platí zamestnávateľ s viac ako 3 zamestnancami, povinné zamestnávanie zdravotne ťažko postihnutých platí pre zamestnávateľa s viac ako 20 zamestnancami, a pod.

**Dôvod zmeny:** Podľa možností, zjednotiť hranice, pri ktorých zamestnávateľovi vznikajú konkrétne povinnosti pri zamestnávaní ľudí podľa európskej klasifikácie malých a stredných podnikov (<250, <50, <10 zamestnancov), prípadne klasifikácie z daňových zákonov.

**Opatrenie:** **Prehodnotiť veľkostné kritériá v právnych rámcoch týkajúcich sa podnikateľov, pri ktorých podnikateľovi vznikajú konkrétne povinnosti.**

**Termín plnenia:** 30. 06. 2018

**Zodpovedný:** Ministerstvo hospodárstva SR

**Prínos:** Zosúladenie povinností a nastavenie jednotného kritéria pre veľkosť podniku vo všetkých povinnostiach.

**33.**

**Súčasný stav:** Právnym základom pre poskytovanie investičnej pomoci v SR je zákon č. 561/2007 Z. z. o investičnej pomoci a o zmene a doplnení niektorých zákonov v znení neskorších predpisov. NR SR sa na predmetnom zákone uzniesla v roku 2007.

**Dôvod zmeny:** Za 10 rokov platnosti zákona sa potreby SR, ako aj investorov zásadne zmenili, pričom doterajších 11 noviel nedokázalo uvedené zmeny plne reflektovať. Taktiež aplikačná prax poukázala na niekoľko nedostatkov súčasného zákona, čo bolo potvrdené aj na pracovných stretnutiach so zástupcami investorov, priemyselných zväzov, poradenských spoločností a štátnej a verejnej správy. Z uvedeného vyplýva potreba novej legislatívy súvisiacej s investičnou pomocou v SR. Jej základom bude nový zákon o investičnej pomoci a súvisiace vykonávacie predpisy.

**Opatrenie:** **Vypracovať nový zákon o investičnej pomoci.**

**Termín plnenia:** 31. 12. 2017

**Zodpovedný:** Ministerstvo hospodárstva SR

**Prínos:** Znižovanie regionálnych rozdielov v SR, zvyšovanie konkurencieschopnosti a zabezpečenie trvalo udržateľného hospodárskeho rozvoja SR, podpora prílevu priamych zahraničných investícií a zároveň podpora expanzie už etablovaných spoločností v SR vrátane podnikov kategórie MSP. Nový zákon bude zameraný na podporu projektov s vyššou pridanou hodnotou vrátane podpory technologických centier v SR. Taktiež dôjde k zníženiu administratívnej záťaže žiadateľov o investičnú pomoc a prijímateľov investičnej pomoci.

**Priorita PVV: V rámci podpory zlepšenia podmienok pre MSP sa bude vláda orientovať najmä na zlepšenie legislatívnych a administratívnych podmienok poskytovaných služieb).**

**34.**

**Súčasný stav:** Súčasná spolupráca verejných výskumno-vývojových organizácie s podnikmi na riešení ich problémov je stále nedostatočná, a to na jednej strane z dôvodu neochoty spolupracovať a nepochopenia potrieb podnikov, rozdielnosti „životných cyklov“ v podnikoch a vo verejných vedecko-výskumných organizáciách, ako aj z dôvodu nedostatku relevantných informácií potrebných pre rozhodovanie.

 Globálny dopyt produktov a služieb, ktoré sú z oblastí inteligentnej špecializácie Slovenska zaznamenal v posledných dekádach nárast a prognózy hovoria o ďalšom náraste v budúcnosti. Globálny trh je otvorený pre všetky subjekty, avšak reálna dostupnosť zahraničných trhov je pre slovenské podniky výrazne limitovaná najmä kvôli nákladovým bariéram dosiahnutia a etablovania sa na týchto trhoch. Niektoré podniky sa aj napriek tomu úspešne etablovali na zahraničných trhoch a svoje výrobky dodávajú predovšetkým na trh EÚ, ale napr. aj do Ruska či Ázie. Pre ďalší rozvoj globálnej prítomnosti je nevyhnutná dostupnosť relevantných informácií umožňujúcich správne strategické rozhodovanie sa o ďalšom smerovaní rozvoja v podmienkach mimoriadnej otvorenosti slovenskej ekonomiky, na ktorú majú vplyv všetky turbulencie globálnej ekonomiky.

**Dôvod zmeny:** Nová aktivita

**Opatrenie:** **Vypracovať prierezové dokumenty mapujúce súčasný a budúci vývoj v oblastiach hospodárskej špecializácie podľa dokumentu Poznatkami k prosperite: Stratégia inteligentnej špecializácie RIS3.**

**Termín plnenia:** priebežne

**Zodpovedný:** Ministerstvo hospodárstva SR

**Prínos:** Vytvorenie informačných materiálov pre podporu a rozvoj jednotlivých odborov, ktoré sú oblasťami inteligentnej špecializácie SR.

**Priorita PVV: Zlepšovanie podmienok v oblasti podnikateľského prostredia.**

**35.**

**Súčasný stav:** Prevažná časť požadovaných informácií bola spracovaná a zverejnená najmä na webovom sídle MV SR, v časti e-JKM (umožňujú vybaviť viaceré formality na podnikanie na jednom mieste) a tiež na webovom sídle MH SR v časti vnútorný trh, obchod a služby.

**Dôvod zmeny:** Potreba aktualizácie a doplnenia informácií aj v anglickom jazyku (informácie slúžia najmä pre zahraničných podnikateľov). Informácie majú pomáhať poskytovateľom služieb predovšetkým z iných členských štátov EÚ pri ich vstupe na trh služieb v SR a pri získavaní, či nadobúdaní oprávnenia na podnikanie v službách v SR cezhranične alebo formou usadenia sa, a to prostredníctvom živnostenských úradov, ktoré sú súčasne hostiteľom JKM a tiež prostredníctvom MV SR.

**Opatrenie: Zabezpečovať prístup k informáciám podľa čl. 7 smernice č. 2006/123/ES o službách na vnútornom trhu zameraných na oblasť voľného pohybu služieb na vnútornom trhu, ktoré uľahčia poskytovateľom služieb (podnikateľom) z iných členských štátov EÚ prístup na trh služieb SR (zefektívnenie prístupu k podnikaniu na trhu služieb).**

**Termín plnenia:** 30. 06. 2018

**Zodpovedný:** Ministerstvo hospodárstva SR

**Prínos:** Lepšia orientácia v podmienkach podnikania, najmä pri začatí podnikania.

1. <http://www.rokovania.sk/Rokovanie.aspx/BodRokovaniaDetail?idMaterial=26170> [↑](#footnote-ref-1)
2. Businessfriendly.sk je komunikačná platforma MH SR, ktorá umožňuje podnikateľom zapojiť sa do verejnej diskusie o právnych predpisoch, ktoré ich obmedzujú a taktiež predkladať návrhy na zmenu legislatívy. Za necelé 3 roky fungovania webová stránka zaznamenala 139 podaných podnetov. [↑](#footnote-ref-2)
3. <http://www.minv.sk/?jednotne-kontaktne-miesta-v-sr> [↑](#footnote-ref-3)